Bernard Arps

Prof. Dr. Bernard (Ben) Arps (Leiden, 30 Mèi 1961) iku nimpuna Sastra lan basa Jawa sing misuwur banget. Panjenengané mligi dadi misuwur déning dhisertasiné sing ajudul Tembang in Two Traditions (1992). Spésialisasiné bab médhia modhèren`, musik lan pamentasan kagunan Jawa. Ben Arps iku wis omah-omah lan pinaringan patang putra; loro lanang lan loro wadon.
Ben Arps miyos ing Leiden, Walanda. Nanging bapané miyos ing Indhiya Nèderlan. Kajaba iku éyang buyuté, sing asmané ya Bernard Arps, sawijining palukis sing misuwur lan pinter. Para leluhuré Ben Arps asalé saka Schleswig-Holstein, Jerman. Ing Leiden Ben Arps sakolah VWO (sajinising SMA tingkat dhuwur) ing Christelijke Lyceum Dr. W.A. Visser ’t Hoofd. Ben Arps mèlu ujian ing taun 1979, jurusané jurusan eksakta.
Sawisé iku dhèwèké ndaftar ing Universitas Leiden ing jurusan Basa lan Budaya Asia Kidul-Wétan lan Oséania. Ben Arps miwiti studhiné nyinaoni basa-basa Nusantara. Ing taun 1982 dhèwèké bisa lulus cum laude kanggo ujian S1-né.
Sawisé lulus S1, Ben Arps mangkat menyang Surakarta, Jawa Tengah lan nerusaké sinau ing Akademi Kagunan Karawitan Indonésia ("ASKI"). Ben Arps nyinaoni kagunan wayang sataun suwéné lan bisa dadi dhalang.
Mangsané nalika Ben Arps ing Tanah Jawa uga mangsa sing mulya. Rikala iku Ben Arps omah-omah karo Djumilah, sawijining wanita Jawa.
Sawisé manggon ing Tanah Jawa, Ben Arps bali menyang Leiden. Ing kana Ben Arps nerusaké studhiné lan saiki nyinaoni basa lan sastra Jawa. Ing taun 1986 Ben Arps bisa lulus cum laude kanggo ujian S2-né. Tésis dhoktoralé iku bab sastra Kawi miring utawa pupuh tembang Sekar Ageng sing digunakaé ing Surakarta.
Sawisé iku Ben Arps bisa nyambut gawé saparo wektu dadi dhosèn basa Indonésia ing universitas Leiden. Sawisé nyambut gawé sataun Ben Arps miwiti dhisertasiné. Nanging saliyané iku Ben Arps olèh pagawéan ing The School of Oriental and African Studies ing University of London. Ing kana Ben Arps uga bisa ngajar basa Indonésia.
Nalika ing London, Ben Arps aktif banget. Ing taun 1991 Ben Arps lan Annabel Teh Gallop nulis buku Golden Letter / Surat Emas. Buku iki sajatiné katalog manuskrip-manuskrip Indonésia sing nalika iku dipamèraké dadi pérangan paméran jalan. Saben manuskrip diwènèhi dhèskripsi jangkep lan yèn prelu alihaksara lan alihbasa Inggris utawa Indonésia.
Kajaba iku nalika ing London Ben Arps uga nyinaoni manuskrip-manuskrip Jawa péranganing kolèksi tartamtu sing wayah samana disinggahaké ing India Office Library.
Ing taun 1992 Ben Arps promosi lan lulus ujian S3 ing Universitas Leiden. Judhul dhisèrtasiné ya iku Tembang in Two Traditions. Studhiné iki, kaya wis dibahas ing dhuwur, nyinanoni prakara transmisi pamentasan tembang macapat ing rong papan; ya iku ing Ngayogyakarta lan Banyuwangi. Ngayogyakarta iku punjer kabudayan Jawa ing Jawa Tengah lan Banyuwangi iku laladan pinggiran. Studhiné Ben Arps iki astamiwa amarga bisa ndokok tradhisi kuna tembang Jawa ing konteks modhèren.
Kanggo nglakoni studhi iki, Ben Arps kudu nganakaké panalitèn lapangan. Banjur ing buku iki Ben Arps ngwedaraké téyori lan praktèk nembang macapatan Jawa. Sadhawaning sajarah, ing Tanah Jawa lan laladan-laladan mancanagara, akèh pupuh tembang digawé. Nanging jaman saiki sing akèh dhéwé digunakaké utawa dienggo cacahé ana sewelas.
Ing buku iki banjur prakara-prakara iki kawedar:
Ing taun 1992 Prof. Dr. Ras saka jurusan Sastra Jawa pénsiun lan dadi Profésor Éméritus. Ben Arps banjur kapilih dadi sing nerusaké, kamangka Ben Arps isih timur banget.
Ben Arps iku kapala pérangan Basa lan Sastra Asia Kidul-Wétan lan Oséania. Fungsi iki wis dijabat ing taun 1995 lan saka 1999-2000.
Kajaba iku Ben Arps uga sawijining Fellow-in-Residence ing Netherlands Institute for Advanced Study in the Humanities and Social Sciences ing taun 2001-2002. Ben Arps ya uga sawijining Visiting Fellow ing Australian National University ing Faculty of Asian Studies and Humanities Research Centre ing taun 2005. Banjur ing taun akadémis 2006-2007, Ben Arps bakal dadi Mahaguru Tamu Walanda ing University of Michigan, Ann Arbor.
Amarga Ben Arps sibuk banget lan akèh pagawéyané, mula tugas-tugas dhosèné akèh sing dilakoni déning asistèné. Asistèné iku lumrahé para promovendi sing pinter-pinter.